CELEX: E2020J0004
Language: el
Date: 2021-03-25 00:00:00
Title: Αποφαση του Δικαστηριου της 25ης Μαρτίου 2021 στην υπόθεση E-4/20 Tor-Arne Martinez Haugland κ.λπ. κατά της νορβηγικής κυβέρνησης, εκπροσωπούμενης από το Υπουργείο Υγείας και Πρόνοιας (Helse- og omsorgsdepartementet) (Ελεύθερη κυκλοφορία των προσώπων — οδηγία 2005/36/ΕΚ — αναγνώριση των επαγγελματικών προσόντων — πρόσβαση στο επάγγελμα του ψυχολόγου — γενικό σύστημα αναγνώρισης — έννοια του «ίδιου επαγγέλματος») 2021/C 303/08

29.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 303/11
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 25ης Μαρτίου 2021
      στην υπόθεση E-4/20
      Tor-Arne Martinez Haugland κ.λπ. κατά της νορβηγικής κυβέρνησης, εκπροσωπούμενης από το Υπουργείο Υγείας και Πρόνοιας (Helse- og omsorgsdepartementet)
      
         
            (Ελεύθερη κυκλοφορία των προσώπων — οδηγία 2005/36/ΕΚ — αναγνώριση των επαγγελματικών προσόντων — πρόσβαση στο επάγγελμα του ψυχολόγου — γενικό σύστημα αναγνώρισης — έννοια του «ίδιου επαγγέλματος»)
         
      
      (2021/C 303/08)
      Στην υπόθεση E-4/20, Tor-Arne Martinez Haugland κ.λπ. κατά της νορβηγικής κυβέρνησης, εκπροσωπούμενης από το Υπουργείο Υγείας και Πρόνοιας (Helse- og omsorgsdepartementet) — ΑΙΤΗΣΗ προς το Δικαστήριο δυνάμει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από το Εφετείο του Borgarting (Borgarting lagmannsrett), σχετικά με την ερμηνεία της οδηγίας 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων, και ιδίως των άρθρων 4 και 13, όπως προσαρμόστηκαν στη συμφωνία για τον Ευρωπαϊκό Οικονομικό Χώρο, καθώς και των άρθρων 28 και 31 της εν λόγω συμφωνίας, αποτελούμενο από τους Páll Hreinsson, πρόεδρο, Per Christiansen (εισηγητή δικαστή), και Bernd Hammermann, δικαστές, εξέδωσε απόφαση στις 25 Μαρτίου 2021, το διατακτικό της οποίας έχει ως εξής:
      
                  1.
               
               
                  Το κατά πόσον ένα επάγγελμα στο κράτος υποδοχής και ένα επάγγελμα στο κράτος καταγωγής μπορούν να θεωρηθούν ως το «ίδιο επάγγελμα» για τους σκοπούς της οδηγίας 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων, πρέπει να αξιολογείται κατά περίπτωση. Η αξιολόγηση αυτή πρέπει να βασίζεται σε σύγκριση μεταξύ των δραστηριοτήτων που καλύπτονται από το επάγγελμα στο κράτος καταγωγής και των δραστηριοτήτων του επαγγέλματος που επιθυμεί να ασκήσει ο αιτών στο κράτος υποδοχής. Αν οι δραστηριότητες που καλύπτονται από τα δύο επαγγέλματα είναι συγκρίσιμες, υπό την έννοια ότι τα επαγγέλματα είναι ισοδύναμα όσον αφορά τις δραστηριότητες που καλύπτουν, λαμβάνοντας υπόψη τυχόν σημαντικές διαφορές στο πεδίο εφαρμογής και στη φύση των εν λόγω δραστηριοτήτων, πρέπει να θεωρούνται το ίδιο επάγγελμα για τους σκοπούς της οδηγίας 2005/36/ΕΚ.
                  Προκειμένου να καθοριστεί αν ένα επάγγελμα στο κράτος καταγωγής και ένα επάγγελμα στο κράτος υποδοχής αποτελούν το ίδιο επάγγελμα για τους σκοπούς της οδηγίας 2005/36/ΕΚ, η άσκηση ορισμένων δραστηριοτήτων για περιορισμένο χρονικό διάστημα στο πλαίσιο εκπαίδευσης υποκείμενης σε υποχρέωση συνέχισης των σπουδών δεν μπορεί να θεωρηθεί άσκηση επαγγέλματος.
                  Οι διαφορές στον βαθμό ανεξαρτησίας και ευθύνης απέναντι στους ασθενείς μπορεί να είναι σημαντικές για τον καθορισμό του ακριβούς πεδίου ή της φύσης των δραστηριοτήτων κατά την αξιολόγηση του κατά πόσον δύο επαγγέλματα αποτελούν το «ίδιο επάγγελμα» για τους σκοπούς της οδηγίας 2005/36/ΕΚ.
               
            
                  2.
               
               
                  Η δυνατότητα επιβολής αντισταθμιστικών μέτρων δυνάμει του άρθρου 14 της οδηγίας 2005/36/ΕΚ δεν επηρεάζει την ερμηνεία του «ίδιου επαγγέλματος» υπό την έννοια του άρθρου 13 της εν λόγω οδηγίας.
               
            
                  3.
               
               
                  Η έκφραση «άμεσα προσανατολισμένη στην άσκηση συγκεκριμένου επαγγέλματος» στο άρθρο 3 παράγραφος 1 στοιχείο ε) της οδηγίας 2005/36/ΕΚ πρέπει να ερμηνεύεται υπό την έννοια ότι καλύπτει την εκπαίδευση που είναι ειδικά σχεδιασμένη να προετοιμάσει τους υποψηφίους για την άσκηση συγκεκριμένου επαγγέλματος. Δεν καλύπτει τα προσόντα που παρέχουν πρόσβαση σε ένα ευρύ φάσμα επαγγελμάτων ή που πιστοποιούν, μεταξύ άλλων, απλώς την ακαδημαϊκή επάρκεια σε συγκεκριμένο τομέα.
               
            
                  4.
               
               
                  Οι αιτούντες που δεν πληρούν τις απαιτήσεις αναγνώρισης των επαγγελματικών προσόντων σύμφωνα με την οδηγία 2005/36/ΕΚ μπορούν να επικαλεστούν τα άρθρα 28 και 31 της συμφωνίας ΕΟΧ ως βάση για την άσκηση νομοθετικά κατοχυρωμένου επαγγέλματος στο κράτος υποδοχής.
                  Κατά την αξιολόγηση των προσόντων βάσει των άρθρων 28 και 31 της συμφωνίας ΕΟΧ, το κράτος υποδοχής πρέπει να συγκρίνει όλα τα διπλώματα, πιστοποιητικά και άλλους τίτλους εκπαίδευσης και τη σχετική επαγγελματική πείρα του αιτούντος με τις απαιτήσεις του κράτους υποδοχής για την άσκηση του εν λόγω επαγγέλματος. Εάν οι γνώσεις και τα προσόντα του αιτούντος που πιστοποιούνται από το δίπλωμα και η σχετική επαγγελματική πείρα δεν είναι ισοδύναμα ή αντιστοιχούν μόνο εν μέρει στα απαιτούμενα, το κράτος υποδοχής πρέπει να προσδιορίσει ποια εκπαίδευση λείπει, προκειμένου ο αιτών να ολοκληρώσει ή να συμπληρώσει την εκπαίδευση.